มนุษย์เงินเดือน...กู้ง่าย
โดย...ถ้าเทียบกับ &#8220;ฟรีแลนซ์&#8221; แล้ว มนุษย์เงินเดือน มีความสามารถที่จะขอสินเชื่อได้ง่ายกว่ามาก เพราะคุณสมบัติเด่น คือ &#8220;มีรายได้ประจำ&#8221; และมีหลักฐานเด็ด คือ &#8220;สลิปเงินเดือน&#8221;
24 ม.ค. 2560

โดย...ถ้าเทียบกับ “ฟรีแลนซ์” แล้ว มนุษย์เงินเดือน มีความสามารถที่จะขอสินเชื่อได้ง่ายกว่ามาก เพราะคุณสมบัติเด่น คือ “มีรายได้ประจำ” และมีหลักฐานเด็ด คือ “สลิปเงินเดือน” 
แต่แม้ว่า จะขอกู้ได้ง่าย อนุมัติง่าย แต่ก็ต้องรักษาเครดิตให้ดี ผ่อนชำระให้ตรงเวลา เพราะแม้จะมีเงินเดือนสูงแค่ไหน ถ้าประวัติเครดิตเสียหายไปแล้ว ธนาคารคงไม่กล้าให้กู้แน่ๆ
เพราะธนาคารพร้อมจะปฏิเสธคำขอสินเชื่อได้ทันทีถ้า “มีประวัติเสียหายด้านการเงิน หรือมีหนี้สินล้นพ้นตัว” (ตัวอย่างจาก สินเชื่อกรุงไทย Super Easy ของธนาคารกรุงไทย ที่กำหนดไว้เป็นหนึ่งในคุณสมบัติผู้กู้)
แต่แม้ว่า จะเคยมีประวัติเครดิตที่ไม่ดีไปแล้ว ก็ใช่ว่าจะเป็น “Blacklist” ติดตัวไปตลอด เพราะเมื่อประวัติดีๆ ของเดือนใหม่ๆ เข้ามา ข้อมูลเดือนเก่าๆ จะหายไป โดยข้อมูลจะถูกบันทึกไว้เป็นระยะเวลา 34 เดือน
จริงๆ แล้วในเครดิตบูโรไม่มีคำว่า Blacklist แต่จะบอกเพียงว่า สถานะบัญชีในแต่ละเดือนเป็นปกติ หรือ มีการค้างชำระหนี้หรือไม่ ค้างชำระมานานเท่าไรแล้ว และรวมถึงการอยู่ระหว่างพักหนี้
เมื่อเราไปขอสินเชื่อ สถาบันการเงินจะนำข้อมูลประวัติการชำระหนี้เหล่านี้ไปประกอบการพิจารณาสินเชื่อ เพราะฉะนั้นวิธีที่จะทำให้ มนุษย์เงินเดือนกู้ง่ายขึ้น คือ
- ไม่สร้างภาระหนี้มากเกินไป โดยภาระหนี้ต่อเดือนต้องอยู่ในขอบเขตที่ชำระได้ และไม่ควรมีบัตรเครดิตหลายใบ เพราะแม้จะมีเอาไว้โดยไม่ได้ใช้วงเงิน แต่จะมีผลต่อการพิจารณาสินเชื่อ
- ชำระหนี้ให้ตรงตามเงื่อนไขของสินเชื่อแต่ละรายการ อย่างน้อยที่สุดควรชำระยอดขั้นต่ำ และในระยะเวลาที่กำหนด
- หากไม่สามารถชำระหนี้ได้ รีบติดต่อสถาบันการเงินเจ้าหนี้ เพื่อช่วยหาทางออก
แต่ก็มีบางกรณีที่มั่นใจมากๆ ว่า ประวัติเครดิตดีมากไม่เคยผิดนัดชำระหนี้ที่ไหน แต่กลับถูกปฏิเสธคำขอสินเชื่อจากสถาบันการเงิน โดยระบุว่า “ผลจากการตรวจสอบข้อมูลเครดิตจากบริษัท ข้อมูลเครดิตแห่งชาติ” ก็สามารถไปขอตรวจสอบข้อมูลได้
หากยื่นคำขอตรวจสอบข้อมูลภายใน 30 วันนับจากวันที่ในหนังสือแจ้งปฏิเสธ บริษัท ข้อมูลเครดิตแห่งชาติ(หรือที่เราเรียกกันว่า “เครดิตบูโร” นั่นเอง) จะไม่คิดค่าธรรมเนียมในการตรวจสอบข้อมูลเครดิต โดยจะไปยื่นเองที่บริษัท ข้อมูลเครดิตแห่งชาติ หรื จะมอบอำนาจให้คนอื่นไปแทนหรือจะขอทางไปรษณีย์ก็ได้
ในกรณีไปยื่นขอตรวจสอบที่บริษัท ข้อมูลเครดิตแห่งชาติ จะนำบัตรประชาชนตัวจริง และหนังสือปฏิเสธจากสถาบันการเงินที่ระบุสาเหตุการปฏิเสธการให้สินเชื่อ เนื่องจากเป็นผลจากการตรวจสอบข้อมูลเครดิตจากบริษัท ข้อมูลเครดิตแห่งชาติ
จากนั้นจะนั่งรอรับข้อมูลในวันนั้นเลยก็ได้หรือจะให้ส่งรายงานทางไปรษณีย์ก็ได้ (ค่าจัดส่งแบบลงทะเบียน ฉบับละ 20 บาท)
การขอตรวจสอบกรณีถูกปฏิเสธสินเชื่อผ่านทางไปรษณีย์ จะต้อง...
กรอกแบบคำขอตรวจสอบข้อมูลเครดิต และ (สำหรับบุคคลธรรมดา) ต้องแนบสำเนาบัตรประจำตัวประชาชนหรือบัตรที่หน่วยงานราชการออกให้ พร้อมลงนามรับรองสำเนาถูกต้อง และหนังสือปฏิเสธจากสถาบันการเงินที่ระบุสาเหตุการปฏิเสธการให้สินเชื่อ เนื่องจากเป็นผลจากการตรวจสอบข้อมูลเครดิตจากบริษัท ข้อมูลเครดิตแห่งชาติ ไปด้วย
อย่างลืมระบุชื่อผู้ติดต่อ และหมายเลขโทรศัพท์ลงในแบบคำขอ เผื่อว่าเจ้าหน้าที่ต้องการข้อมูลเพิ่มเติมจะได้ติดต่อได้ เพราะหากเอกสารไม่ครบถ้วนบริษัทอาจจะไม่สามารถส่งข้อมูลให้ได้
หลังจากตรวจสอบข้อมูลแล้ว หากพบความผิดพลาดก็สามารถโต้แย้ง และขอให้แก้ไขข้อมูลให้ถูกต้องได้
และเมื่อข้อมูลกลับมาเป็นปกติ ก็จะช่วยให้กลับมาขอสินเชื่อได้ง่ายตามเดิม